இன்று நடைபெற்ற குரு பூஜை விழாவில் பல்வேறு பகுதிகளிலிருந்தும் ஏராளமான மக்கள் பங்கேற்றார்கள். காலையில் இருந்தே பொதுமக்களும் இஸ்லாமிய அமைப்புகளும் அஞ்சலி செலுத்தினார்கள். காலையில் முதல் மரியாதையாக மருதுபாண்டியர்கள் நினைவிடத்தில் மாவட்ட ஆட்சித் தலைவர் தேசிய கொடி ஏற்றுவது வழக்கம். அதற்கடுத்ததாக மருதுபாண்டியர்களின் பரம்பரை வாரிசுகள் அஞ்சலி செலுத்துவார்கள். ஆனால் அரசு மரியாதைக்கு முன்பாகவே முதல் ஆளாக தினகரன் அணியைச் சேர்ந்த சிவகங்கை மாவட்ட செயலாளர் உமாதேவன் மரியாதை செலுத்திவிட்டார். அதன் பிறகுதான் மற்ற அமைச்சர்கள் மரியாதை செலுத்தினார்கள். அதன் பிறகு வந்த வாரிசுகள் அஞ்சலி செலுத்த முன்னேறும்போது போலீஸ் மறுக்கவே சலசலப்பும் வாக்குவாதமும் முற்றியது. அரசு மரியாதை செலுத்திய பிறகுதான், நீங்கள் மரியாதை செலுத்த முடியும் என்று போலீஸ் சொன்னதும் உஷ்ணமானார்கள் வாரிசுகள். நீங்கள் எப்படி உமாதேவனை முதலில் மரியாதை செலுத்த அனுமதித்தீர்கள் எனக் கடுமையான வாக்குவாதத்தில் ஈடுபட்டனர்.